EHTY:n neuvoa-antavan komitean viimeisen istunnon yhteydessä annettu päätöslauselma Euroopan hiili- ja teräsyhteisön perinnöstä (Hyväksytty yksimielisesti 361. istunnossa 26. kesakuuta 2002)



Virallinen lehti nro C 176 , 24/07/2002 s. 0006 - 0007



EHTY:n neuvoa-antavan komitean viimeisen istunnon yhteydessä annettu päätöslauselma Euroopan hiili- ja teräsyhteisön perinnöstä (Hyväksytty yksimielisesti 361. istunnossa 26. kesäkuuta 2002) (2002/C 176/04) 1. EUROOPAN HIILI- JA TERÄSYHTEISÖN NEUVOA-ANTAVA KOMITEA 1.1 viittaa Euroopan hiili- ja teräsyhteisön perustamissopimuksen johdanto-osaan, erityisesti pyrkimykseen edistää elintason nousua ja rauhantyötä sekä toteuttamalla talousyhteisö luoda perusta kansojen väliselle syvälle yhteistyölle; 1.2 muistuttaa puheesta, jonka Jean Monnet piti neuvoa-antavan komitean ensimmäisessä kokouksessa 26. tammikuuta 1953, erityisesti Monnet'n vaatimuksista pitää EHTY:n toiminnan oleellisina tavoitteina tuotannon tehostamista, kaikkien käyttäjien mahdollisuutta käyttää vapaasti kaikkia hankintalähteitä alennettuun hintaan ja ilman syrjintää sekä asumis- ja työskentelyolosuhteiden parantamista; 1.3 painottaa, että neuvoa-antava komitea on tällä hetkellä ainoa EHTY:n perustamissopimuksella luotu elin, joka on säilyttänyt alkuperäisen muotonsa, ja että sen ansiosta on ollut mahdollista hallinnoida viiden vuosikymmenen ajan yhteistyötä kaikissa hiili- ja terästeollisuuden kehitykseen liittyvissä kysymyksissä; 1.4 viittaa komission 27. syyskuuta 2000 antamaan tiedonantoon(1), joka koskee rakenteellista vuoropuhelua EHTY:n perustamissopimuksen voimassaolon päätyttyä; 1.5 viittaa rakenteellisen vuoropuhelun tulevaisuudesta hiili- ja terästeollisuudessa 25. tammikuuta 2001 antamaansa päätöslauselmaan(2); 1.6 viittaa EU:n terästeollisuuden kilpailukyvyn nykyisestä tilasta 6. huhtikuuta 2000 antamaansa päätöslauselmaan(3); 1.7 viittaa hiilen asemasta 2000-luvun Euroopassa 25. kesäkuuta 1999 antamaansa julkilausumaan sekä teräksen asemasta 2000-luvun alun Euroopassa 5. huhtikuuta 2001 antamaansa julkilausumaan; 1.8 viittaa komission tiedonannosta "Kestävää kehitystä koskeva Euroopan unionin strategia" 25. tammikuuta 2002 antamaansa lausuntoon(4). 2. NEUVOA-ANTAVA KOMITEA HALUAA ILMAISTA TYYTYVÄISYYTENSÄ SIIHEN TYÖHÖN, JOKA ON TEHTY EHTY:N SÄÄNNÖSTÖN SÄILYTTÄMISEKSI SOPIMUKSEN VOIMASSAOLON PÄÄTTYMISEN JÄLKEEN: 2.1 ensimmäiseksi siitä, että EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta 27 päivänä helmikuuta 2002 neuvostossa kokoontuneiden jäsenvaltioiden hallitusten edustajien tekemällä päätöksellä(5) on perustettu hiili- ja terästutkimusrahasto jatkamaan alakohtaista tutkimusyhteistyötä samaan päätökseeen sisältyvien suuntaviivojen mukaisesti; on erityisen tärkeää, että teollisuus voi myös tulevaisuudessa osallistua EHTY-maksusta saatavien tutkimusvarojen jakamiseen ja että EHTY:n luoma asiantuntijaverkosto säilytetään. Neuvoa-antava komitea ilmaisee tyytyväisyytensä myös siitä, ettei asiantuntijoiden osallistumista EU:n yleisiin puiteohjelmiin rajoiteta EHTY:n jälkeisenä aikana EU:n budjetin ulkopuolella tehtävän tutkimuksen vuoksi; 2.2 toiseksi siitä, että talous- ja sosiaalikomitean yhteyteen on perustettu neuvoa-antava hiili- ja teräsalaa sekä teollisuuden muutoksia käsittelevä komitea, jossa TSK:n kahta alaa edustavien jäsenten lisäksi EHTY:n neuvoa-antavan komitean kolmesta eri luokasta tulevilla 30 edustajalla on EHTY:yn liittyvän asiantuntemuksensa sekä teollisuudesta ja sosiaalisesta todellisuudesta olevan tietämyksensä perusteella tehtävänään taata alakohtaisen suunnitelmallisen vuoropuhelun jatkuminen; 2.3 kolmanneksi siitä, että komissio hyväksyi 19. maaliskuuta 2002 tiedonannon suurten investointihankkeiden alueellisten tukien monialaisista puitteista sekä metallialan yritysten pelastukseen, rakenneuudistukseen sekä sulkemiseen myönnettävästä valtiontuesta, minkä seurauksena EU:n tiukkaa metallialan valtiontukijärjestelmää ei löyhennä EHTY:n perustamissopimuksen voimassaolon päättyminen eikä vuonna 2004 tapahtuvaksi suunniteltu laajentuminen. Kiistanalaisimmat valtiontukilajit, jotka ovat vahingollisia terveelle kilpailulle - investointi-, alue-, pelastamis- ja rakenneuudistustuet - pysyvät edelleen kiellettyinä metallialalla; 2.4 neljänneksi siitä, että neuvostossa saatiin 7. kesäkuuta 2002 aikaan poliittinen sopimus ehdotuksesta neuvoston asetukseksi kivihiiliteollisuuden valtiontuista. Sopimus säilyttää EHTY:n periaatteet rakenneuudistuksen tukemisesta ja liittää samalla tämän kysymyksen toimitusten varmuuteen sekä 2000-luvun kestävään kehitykseen. 3. KOMITEA VAATII PAINOKKAASTI EU:N TOIMIELIMIÄ OTTAMAAN HUOMIOON SEURAAVAA: 3.1 EHTY:n alat ovat huomattavasti voimistaneet ponnistuksiaan ympäristön suojelussa kestävän kehityksen aikaansaamiseksi. On erittäin tärkeää, että viranomaiset - ennen kaikkea Euroopan tasolla - ottavat huomioon tapahtuneen kehityksen. 3.2 Jatkuvasti kasvava EU:n, kansallisen, alueellisen ja paikallisen tason viranomaisten antamien säädösten ja hallinnollisten määräysten tulva asettaa hiili- ja teräsalan yrityksille yhä suurempia vaatimuksia. Ylenmääräinen byrokraattinen sääntely heikentää investointikykyä, joka on välttämätön maailmanlaajuisen kilpailukyvyn kasvulle ja säilymiselle sekä ympäristönsuojelun parantumiselle. Viranomaisten tulisi pyrkiä ottamaan tasapuolisesti huomioon taloudelliset, ympäristölliset ja sosiaaliset vaatimukset. 3.3 EHTY:n alaan kuuluvien yritysten kehittämiseen tarvitaan nuoria insinöörejä ja erittäin ammattitaitoisia yrittäjiä. Koulujen ja yliopistojen on avustettava entistä suuremman kiinnostuksen herättämisessä teollisuutta ja teknologiaa kohtaan. Nyky-yhteiskunnalla ei ole tulevaisuutta ilman tukevaa teollista pohjaa. 3.4 Kansainvälisiä neuvotteluja terästeollisuuden maailmanlaajuisen ylikapasiteetin pysyvästä ja valvotusta vähentämisestä on nopeutettava ja jatkettava WTO:ssa ja OECD:ssä. Neuvoa-antavan komitean kokemukset rakenneuudistuksista EHTY:n aloilla osoittavat, että työmarkkinaosapuolet on otettava mukaan näihin neuvotteluihin. 3.5 Keski- ja Itä-Euroopan maiden terästeollisuuden kilpailukyvyn parantamiseksi näiden maiden hallitusten on löyhennettävä valvontaansa ja nopeutettava yksityistämisprosessia EHTY:n tukisääntöjen mukaisesti. Lisäksi paikallisten tuotantoyritysten on vähennettävä kapasiteettiaan sen pohjalta, mikä on realistinen arvio odotettavissa olevasta kysynnästä. Neuvoa-antava komitea katsoo, että komission tulisi ottaa tämä huomioon, kun neuvottelut näistä tärkeistä seikoista saatetaan päätökseen, sekä huolehtia tehtyjen sitoumusten täyttämisestä. 4. KOMITEA ILMAISEE KUITENKIN HUOLENSA EHTY:N PERINNÖN SÄILYTTÄMISEEN ANNETTUJEN VAROJEN OSALTA JA TOTEAA ERITYISESTI SEURAAVAA: 4.1 EHTY:n erilaiset sosiaaliset toimenpiteet, erityisesti mukautustuki, on vähitellen lakkautettu ilman että niitä olisi korvattu vastaavilla toimenpiteillä. Tämä voi aiheuttaa vakavia ongelmia tulevien rakenneuudistusten yhteydessä, varsinkin EU:n ehdokasmaissa. 4.2 Rakennerahastojen käytössä sovelletusta alakohtaisesta lähestymistavasta, joka näkyi yhteisön hankkeissa Resider ja Rechar, on luovuttu sen sijaan että sitä olisi käytetty yhteyslenkkinä EHTY:n toimenpiteisiin. 4.3 Paul Finet -säätiön toiminnan jatkuminen on epävarmaa. Säätiön tehtävänä on myöntää opintoapurahoja työtapaturmien tai ammattitautien uhreina kuolleiden kaivos- ja terästyöläisten orpolapsille, ja säätiö myös symboloi EHTY:n sosiaalista omaatuntoa. 4.4 Kaivosteollisuuden ja muun kaivannaistoiminnan turvallisuuden ja terveellisyyden pysyvän neuvottelukunnan yhdistäminen työturvallisuutta, työhygieniaa ja työterveydenhuoltoa käsittelevään neuvoa-antavaan komiteaan on vaikea ongelma. Neuvoa-antava komitea kehottaa siksi komissiota säilyttämään kaivosalalla käytössä olevat työsuojelun erityisehdot, sillä kaivosalan työ on hyvin riskialtista. 5. TOIMINTANSA PÄÄTTEEKSI KOMITEA HALUAA ILMAISTA KIITOLLISUUTENSA JA YLPEYTENSÄ: 5.1 Komitea esittää suuren kunnianosoituksen molempien alojen työntekijöille, joiden ponnistusten ja sitoutumisen avulla EHTY:n muodostaminen ja toiminta on ollut mahdollista, ja erityisesti työtapaturmien ja vakavien ammattitautien uhreille. 5.2 Komitea esittää kunnianosoituksen molempien teollisuudenalojen kaikille toimijoille, joiden sitoutuminen sekä valmius sosiaaliseen vuoropuheluun ja rauhaan ovat saaneet aikaan teollisuuden työkalun, joka on tänä päivänä tehokas ja kilpailukykyinen. 5.3 Komitea muistuttaa, että Euroopan unionin syntysijoja ovat hiili- ja rautamalmikaivokset sekä terästehtaat ja että vuonna 1952 EHTY:stä alkanut prosessi on johtanut vuonna 2002 yhteisvaluutan käyttöönottoon. 5.4 Lopuksi komitea esittää kunnianosoituksen Luxemburgin suurherttuakunnan kansalaisille. Luxemburg oli ensimmäinen valtio, johon perustettiin eurooppalainen toimielin, ja sen vieraanvaraisuus on mahdollistanut EHTY:n korkean viranomaisen, neuvoa-antavan komitean ja myöhemmin myös kaikkien muiden yhteisön elinten toiminnan erityisen seesteisissä olosuhteissa. (1) KOM(2000) 588 lopullinen. (2) EYVL C 87, 17.3.2001. (3) EYVL C 136, 16.5.2000, s. 7. (4) EYVL C 54, 1.3.2002, s. 5. (5) EYVL L 79, 22.3.2002.